
     Innledning
    
   

   
    Bakgrunn
   

   
    For noen år siden opprettet Kristiania et bachelorstudium i HR og personalledelse. I den forbindelse hadde vi behov for en innføringsbok i HR. Den boken har vært vanskelig å finne. Det eksisterer en rekke utenlandske utgivelser, men HR som fag, og spesielt som innføringsfag, bør relateres til norske forhold og norsk lovgivning. Det er også skrevet en rekke gode bøker om HR i Norge, men majoriteten av disse passer best for studenter senere i bachelorløpet eller på masternivå. Vi besluttet derfor å skrive denne innføringsboken, som vi selv har lett etter, der vi har invitert ulike forskere og pedagoger til å bidra som forfattere. Siden vi skrev den første utgaven i 2017, har vi nå revidert den for andre gang. Dette har vi gjort som følge av tilbakemeldinger fra lesere og undervisere, samt behovet for å oppdatere med ny relevant forskning. I tillegg ser vi at boken vil bli bedre og mer nyttig med to nye kapitler om relevante temaer.
   

   
    Mål og målgruppe
   

   
    Målet har vært å skrive en bok som er tilpasset leserens behov for innføringskunnskap innenfor HR og personalledelse. Boken skal gi kunnskap om viktige temaer innenfor fagfeltet og en oversikt som skal danne grunnlag for videre fordypning. Siden HR er et bredt og omfattende fagfelt, finnes det flere temaer som vi kunne tatt med i en slik bok, men som ikke er med i denne utgaven. Boken passer for studenter på bachelornivå, under etter- og videreutdanning og for ledere og medarbeidere som jobber med HR-relaterte arbeidsoppgaver. Den kan også være nyttig for ledere som har personalansvar og trenger mer kunnskap om det å være en personalleder.
   

   
    Hva er nytt siden forrige utgave?
   

   
    I denne tredje utgaven har vi ønsket en enda større fordypning i HR i en norsk kontekst. Det er derfor skrevet to nye kapitler. Det ene er
    
     Personal- og HR-funksjonens historie og utvikling
    
    . Dette tar for seg HR-funksjonens utvikling i Norge fra midten av nittenhundretallet frem til i dag. Det andre nye kapittelet er
    
     Tariff- og lønnsforhandlinger
    
    .
    
    
    Det gir en innføring i individuell og kollektiv lønnsdannelse og hovedprinsippene for tariff- og lønnsforhandlinger i Norge i dag. Vi håper de to nye kapitlene gir boken en enda større forståelse av utøvelsen av HR-faget i Norge.
   

   
    Om fagfeltet HR
   

   
    HR er en forkortelse for
    
     human resources
    
    og er et bredt fagområde som omfatter psykologi, sosiologi, statsvitenskap, antropologi, rettsvitenskap og økonomi. De siste tiårene har forkortelsen gradvis etablert seg i det norske arbeidslivet som en betegnelse på fagområdet
    
     menneskelige ressurser
    
    . Vi har i denne boken tilstrebet å unngå engelske forkortelser, men har valgt å beholde HR siden det har etablert seg i det norske språket.
   

   
    Vi bruker begrepene
    
     personalledelse
    
    og
    
     HR-ledelse
    
    om hverandre og definerer dem som
    
     ulike
    
    
     HR-praksiser for å lede folk i organisasjoner
    
    . Eksempler på slike praksiser er utvelgelse, ansettelse, sosialisering, kompetanseutvikling, talentutvikling, belønning og oppsigelser. Kapitlene i boken tar for seg forskjellige HR-praksiser, som altså tilsvarer HR-avdelingens sentrale funksjoner og arbeidsoppgaver.
   

   
    Vi bruker begrepet
    
     strategisk HR-ledelse
    
    om
    
     de valg HR-avdelingen foretar med hensyn til de menneskelige ressursene for å nå virksomhetens mål
    
    .
    
    
    Strategisk HR-ledelse handler med andre ord om valg og utforming av bestemte HR-praksiser, forankret i virksomhetens overordnede mål og strategier.
   

   
    Oppbygning
   

   
    Vi har delt boken inn i fem deler. Hver del inneholder 3–4 kapitler. Dette er illustrert i oversikten nedenfor, som er utviklet for å gi oversikt over bokens innhold og for å gjøre det lettere å orientere seg underveis i leseprosessen.

     Helhetsmodell for HR og personalledelse
    
   

   
    Vi vil videre kort presentere de fem delene og kapitlene i boken.
   

   
    Første del handler om
    
     HR som konkurransefortrinn
    
    . Hovedintensjonen er å gi en innføring i de viktigste begrepene innenfor HR og sette HR-faget inn i rammene det omgir seg med. Den er ment som en introduksjon til å forstå hva HR, personalledelse, organisering og kompetanse er. Å forstå disse begrepene er nødvendig for videre lesing av boken. Kapittel 1,
    
     Organisering, styring og ledelse
    
    , gjør rede for grunnleggende prinsipper, begreper og dilemmaer i organisering av virksomheter og definerer hva styring og ledelse er. I kapittelet blir det også drøftet hvordan disse virkemidlene spiller sammen, og hvilken effekt de har. Kapittel 2,
    
     Kompetanse – menneskelige ressurser
    
    , gjør rede for sentrale perspektiver som brukes for å beskrive og vurdere kompetanse. Kapittel 3,
    
     Hva er strategisk HR-ledelse?
    
    , gjør rede for HR som begrep og diskuterer hvordan man skiller strategisk ledelse fra ledelse, og personalledelse fra strategisk HR-ledelse. Kapittelet diskuterer videre hvorfor HR er viktig for organisasjoner. Kapittel 4,
    
     Personal- og HR-funksjonens historie og utvikling
    
    , skal gi leseren en forståelse av betydningen HR-faget har hatt i norsk arbeidsliv de siste 70 årene.
   

   
    Den andre delen tar for seg
    
     tiltrekking og rekruttering
    
    . Hovedintensjonen med denne delen er å gi leseren en forståelse av prosessene rundt rekruttering og introduksjon av nyansatte til organisasjonen. Kapittel 5,
    
     Rekruttering: Hva skjer i praksis?
    
    , tar for seg hvordan norske rekrutteringsprosesser faktisk foregår, og hva som er de vanligste svakhetene ved dem. Kapittel 6,
    
     Seleksjon
    
    , går dypere inn i selve utvelgelsen av medarbeidere. Det tar for seg teoretiske perspektiver knyttet til seleksjon i rekrutteringsprosessen og diskuterer hvordan vi kan gjennomføre en best mulig seleksjonsprosess. Kapittel 7,
    
     Introduksjon av nye medarbeidere
    
    , gjør rede for hva introduksjon av nye medarbeidere er, og diskuterer hvor viktig det er å skape gode introduksjonsprosesser.
   

   
    Del 3 tar for seg
    
     arbeidsforholdet
    
    og rammene for arbeidet med mennesker i organisasjoner. Her får leseren en introduksjon i arbeidsrett, den norske arbeidslivsmodellen og krav til helse, miljø og sikkerhet på arbeidsplassen. Denne delen skal gi leseren en forståelse av hva det innebærer å ha personalledelse. Kapittel 8,
    
     En kort innføring i arbeidsrett
    
    , gir en innføring i arbeidsrett og de viktigste rettigheter og plikter i et arbeidsforhold. Kapittel 9,
    
     Den norske arbeidslivsmodellen
    
    , gir leseren en oversikt over den historiske utviklingen av den norske modellen for samarbeid mellom arbeidsgivere og arbeidstakere. Det omtaler også hovedavtalen og forholdet mellom forhandlinger og partnerskap. Det neste kapittelet, 10,
    
     Tariff- og lønnsforhandlinger
    
    , gir leseren en innføring i hovedprinsippene for tariff- og lønnsforhandlinger i Norge. Kapittel 11,
    
     Helse, miljø og sikkerhet
    
    , skal gi en forståelse av hvor viktig det er å jobbe systematisk med helse-, miljø- og sikkerhetsspørsmål på arbeidsplassen.
   

   
    Bokens del 4 er viet
    
     utvikling av mennesker og organisasjoner
    
    .
    
    
    Kapittel 12,
    
     Medarbeiderutvikling
    
    , skal gi leseren en forståelse av hvorfor utvikling av mennesker i organisasjoner er viktig. Kapittelet tar for seg karrierebegrepet og beskriver sentrale medarbeiderutviklingstiltak. Kapittel 13,
    
     Lederutvikling
    
    , beskriver forskjellige teoretiske perspektiver på ledelse og viser hovedtrekkene ved utviklingstiltakene 360-graders tilbakemelding, coaching og identitetsrefleksjon. Kapittel 14,
    
     Omorganisering og nedbemanningstiltak
    
    , tar for seg årsaker til omorganisering i norske virksomheter og presenterer noen muligheter og utfordringer ledelsen møter ved omorganisering eller nedbemanning. Kapittel 15,
    
     Evaluering og måling av HR-tiltak
    
    , gir en innføring i hva evaluering er, hvorfor man evaluerer, og ulike måter å evaluere HR-tiltak på.
   

   
    Del 5 tar for seg
    
     det globale arbeidsmarkedet og fremtidsperspektiver
    
    . Denne delen av boken skal gi leseren forståelse av mulige endringer i fremtidens arbeidsmarked, med nye krav til internasjonalisering og arbeid i flerkulturelle miljøer. Kapittel 16,
    
     Interkulturell forståelse og kommunikasjon
    
    , gjør rede for begrepene kultur, kulturforståelse og globalisering. Det gir også en innføring i sentrale teorier for kulturforståelse og verktøy for å håndtere kulturforskjeller på en arbeidsplass. I kapittel 17,
    
     Internasjonal HR
    
    , diskuteres globaliseringens betydning for arbeidet med HR. Det belyser forskjellene og likhetene mellom nasjonal og internasjonal HR-praksis og viser hvordan man kan gjøre analyser for å foreta strategiske HR-beslutninger. Til slutt har vi skrevet et kapittel 18 om
    
     Fremtidens arbeidsliv
    
    og hva HR-avdelingene kan gjøre for at organisasjonene selv skal kunne skape sin egen fremtid. Kapittelet tar også for seg hvordan idéutvikling og innovasjon kan oppmuntres i fremtidens arbeidsliv, og hvordan HR-avdelingen kan spille en avgjørende rolle i denne prosessen.

    Kapittel 1
   

   
    
    
    Organisering, styring og ledelse
   

   
    
     Gro Ladegård
    
   

   
    
     
    
    
     
      	
       
        Læringsmål
       

       
        Etter å ha lest dette kapittelet er målet å kunne:
       

       
        	
         Forstå grunnleggende prinsipper, begreper og dilemmaer i organisering
        

        	
         Forstå og definere hva styring og ledelse er, og hvilke kjennetegn de har
        

        	
         Drøfte hvordan disse virkemidlene spiller sammen, og hvilke effekter de kan ha i en organisasjon
        

       

      
     

    
   

   
    
    
    Innledning
   

   
    Organisering, ledelse og styring kan ses på som virkemidler for å samordne og drive en organisasjon fremover i riktig retning. Vi kan sammenligne en organisasjon med en seilskute, der kapteinen er topplederen som bestemmer hvor man skal (mål), og legger opp kursen for å komme dit (strategier og planer). En skute er et velorganisert fellesskap der alle roller har sin klare, avgrensede plass. Organisering må til for å fordele ansvar og samordne all aktiviteten som trengs for å holde skuta på kurs med størst mulig fart. Styrdamen holder i rattet og justerer kursen underveis. Hun styrer skuta gjennom å fordele oppgaver og vakter og ved å kalle inn folk når det trengs. Dette kapittelet handler om hvordan styring, ledelse og organisering spiller sammen i en organisasjon for å drive den fremover.
   

   
    Everbest er et forlag som lager og selger faktabøker innenfor mange ulike felt – fra historie og brevandring til planteleksikon og innføring i solsystemet. De siste par årene har forlaget gått dårligere, regnskapet har vist stadig mindre overskudd. Ledelsen mener en av grunnene er at prosessen med å skrive og ferdigstille et bokmanus tar for lang tid og krever for mange ressurser. Ofte er det forsinkelser i skriveprosessen, og det er vanskelig å planlegge redigering, trykking og produksjon av bøkene fordi manus ikke leveres i tide. Fagredaktørene har ansvar for oppfølging og fremdrift av et bokmanus, og de samarbeider tett med forfatterne. Ledelsen vurderer ulike typer tiltak. Det ene er å lage en standard for hvor mye tid og ressurser fagredaktørene kan bruke på en bok. Det innebærer å lage standardiserte tidsfrister og rammer for timebruk for fagredaktørene. Alle bøker som produseres innenfor tidsfristen, vil gi en bonus til fagredaktøren. Det andre tiltaket er å trene fagredaktørene i coaching og kommunikasjon for at de i større grad skal kunne være aktive medspillere i skriveprosessen og kan drive forfatterne bedre frem i arbeidet med manus, så det går fortere.
   

   
    Det ene tiltaket handler om å lage standarder, rutiner og belønningssystemer for å styre atferd og ressursbruk
    
     indirekte
    
    . Dette kalles
    
     styring
    
    
     
     
    
    . Det andre tiltaket handler om å trene individer i å utøve
    
     direkte
    
    ledelse, der fagredaktørene i større grad skal opptre som coachende ledere i direkte samhandling med forfatterne. Dette handler om
    
     ledelse
    
    . Samtidig er utgangspunktet og rammene for disse tiltakene basert på hvordan forlaget er organisert. Organisering handler om hvordan oppgaver er fordelt mellom ulike personer og avdelinger i produksjonsprosessen, og hvordan dette arbeidet samordnes –
    
     koordineres
    
    . I et forlag vil dette si å fordele oppgaver og ansvar mellom fagredaktørene, forfatterne, produksjonsavdelingen og trykkeriet, og hvordan de ulike delene av organisasjonen kobler sammen sine aktiviteter for å løse oppgavene på en effektiv måte. Organisering i denne sammenheng handler dermed først og fremst om organisasjonsstruktur. På den ene siden har alle organisasjoner en formell struktur som på et gitt tidspunkt gir føringer for hvordan arbeidet utføres, og som også gir betingelser for å utøve ledelse og styring. På den andre siden er organisasjonsstrukturer stadig i endring, og de endres ofte for å styre atferden i nye retninger. Derfor er organisasjonsstrukturen også et redskap for å styre medarbeidere.
   

   
    
    
    Organisasjonen som et verdiskapende sosialt system
   

   
    En organisasjon kan betraktes som et verdiskapende sosialt system
    
    
    der verdiskapningen er et resultat av organisasjonens anstrengelser. I et marked betrakter vi oftest verdiskapningen som det kundene betaler for. En bilfabrikk omformer deler til hele biler, der bilene har større verdi enn summen av bildelene. I frivillige organisasjoner er det ofte tjenester som kommer andre til gode. Verdiskapningen i en musikkfestival er for eksempel deltakernes opplevelser av musikken eller av det sosiale livet. Offentlig sektor er i stor grad tjenesteproduserende, og for eksempel sykehus leverer verdier gjennom å behandle pasienter – verdiene er bedre helse.
   

   
    Den klassiske modellen for å studere en organisasjon som et verdiskapende system er verdikjeden. Verdikjeden fremstiller organisasjonen som en enhet der det kommer ressurser inn – kompetanse, råvarer, teknologi (input) – som omformes i organisasjonen, og som leveres ut fra organisasjonen som produkter (output). Effektiv organisering handler i dette tilfellet om å fordele oppgaver og koordinere ulike funksjoner slik at output blir størst mulig i forhold til input. En forenklet verdikjedemodell er vist i figur 1.1.

     Figur 1.1
    
    Forenklet verdikjede
   

   
    Den grunnleggende forutsetningen for effektiv organisering i denne modellen er hvordan de ulike aktivitetene i organisasjonen er avhengige av hverandre. I en organisasjon som fungerer som en verdikjede, er det
    
     sekvensiell avhengighet
    
    
     
     
    
    mellom aktivitetene. Det vil si at én aktivitet må gjennomføres før den neste kan gjøres. Det klassiske eksempelet er en fabrikk, der råvarer kommer inn, bearbeides i produksjonen og deretter markedsføres og selges som produkter. Effektivitet i selve produksjonen er avhengig av at logistikken fungerer, produksjonen kan ikke starte før råvarene foreligger. I en organisasjon der aktivitetene overordnet sett har en sekvensiell avhengighet av hverandre, er arbeidsdelingen organisert i ulike funksjoner, og den største utfordringen når det gjelder effektivitet, er å koordinere disse funksjonene. Slik koordinering vil for eksempel innebære at det ikke er noe tidstap mellom logistikk og produksjon, eller at produktene ikke ligger lenge på lager før de selges.
   

   
    I mange organisasjoner skjer imidlertid ikke verdiskapningen i slike sekvensielle steg. Dette gjelder virksomheter der formålet snarere kan karakteriseres som problemløsning enn som produksjon av produkter, som i profesjonelle tjenestevirksomheter. Eksempler på slike organisasjoner er sykehus og legekontorer, advokatfirmaer, ingeniørbedrifter eller konsulentvirksomheter (Stabell og Fjeldstad, 1998). I slike organisasjoner foregår ingen masseproduksjon av produkter; verdiskapningen handler om å koble sammen kompetanse og ressurser for å levere tjenester tilpasset klientens behov. Et konsulentselskap som leverer HR-tjenester, vil bruke en slik tilnærming til sin verdiskapning. Først konfererer de med kunden om hva som er kundens behov. Deretter drøftes disse behovene internt i selskapet, og man finner ut hvilke personer som har relevant kompetanse, eller om man har noen allerede skreddersydde løsninger som kan tilbys kunden. Deretter konfererer man igjen med kunden for ytterligere tilpasning av tjenestene. Når tjenestene skal leveres, skjer det i samspill frem og tilbake mellom ulike eksperter, sentrale personer hos kunden, samt tilbakemeldinger fra deltakere i et eventuelt prosjekt. Verdiene blir til i et kontinuerlig samspill. I denne typen verdiskapning er det gjensidig avhengighet mellom de ulike aktivitetene, og arbeidsdelingen og koordineringen må skje på basis av dette. Stabell og Fjeldstad (1998) kaller denne typen verdiskapning for
    
     verdiverksted
    
    . Når aktiviteter er gjensidig avhengige av hverandre, og verdiene skapes gjennom sykliske aktiviteter, stilles det andre og store krav til koordinering og arbeidsdeling. Ofte kan mesteparten av en klients behov møtes av standardiserte tjenester, men svært ofte må eksperter konsulteres underveis. Derfor er det vanlig at en seniorkonsulent har ansvar for et prosjekt, mens arbeidet i hovedsak utføres av mer «juniorpersonale», som konsulterer senioren underveis. Effektiv problemløsning i profesjonelle tjenestebedrifter er avhengig av evnene til å tilpasse seg klienten, finne nye løsninger og lære underveis. En intern HR-avdeling i en større bedrift kan sammenlignes med et eksternt konsulentselskap. HR-avdelingen er en selvstendig støttefunksjon som skal levere problemløsning til linjen og den operative kjernen. HR-avdelingen består av ulike typer ekspertkompetanse som skreddersyr løsninger til klienten, som er resten av organisasjonen. Organiseringen av verdiskapningen i en HR-avdeling kan derfor sammenlignes med et verdiverksted. De primære funksjonene i verdiverkstedet handler om ulike stadier i problemløsningen. En forenklet oversikt over disse er fremstilt i figur 1.2.

     Figur 1.2
    
    Forenklet modell av verdiverksted (kilde: Stabell og Fjeldstad, 1998: 424)
   

   
    Figuren viser en gruppering av aktiviteter som skal koordineres. I denne modellen er arbeidsdelingen mindre tydelig, fordi ulike personer eller team vil utføre arbeid på tvers av funksjonene i modellen. Siden verdiskapningen er dynamisk over tid, ser vi at den skjer i en sirkel som kan gjentas flere ganger, fordi klientens behov endrer seg, og basert på evalueringer vil man definere nye problemer.
   

   
    Disse to hovedmodellene for hvordan vi kan betrakte en organisasjon, er nyttige for å vurdere hvordan man skal organisere oppgaveløsningen. I mange organisasjoner finner vi en blanding av disse to typene verdiskapning. I et forlag kan selve skrivingen av en bok karakteriseres som et verdiverksted. En fag- eller faktabok blir sjelden skapt ved at forfatteren sitter alene i sin skrivestue og fullfører hele manus. Redaktøren har et samspill med ulike aktører og eksperter for å finne hvilket marked boken kan ha, hvilke konsulenter man skal bruke for blant annet å gjøre research til boken. Videre har forfatteren et samspill med både redaktør og andre aktører for å sjekke fakta, definere målgrupper og så videre. I denne prosessen er det gjensidig avhengighet mellom mange aktører samtidig. Når manus er ferdig, er videre verdiskapning mer som en verdikjede, der det er sekvensiell avhengighet mellom korrekturlesning, ferdigstillelse av design og boksider, produksjon og trykking, samt markedsføring og distribusjon. Dette krever ulik organisering i ulike deler av verdiskapningen.
   

   
    
    
    Organisering: arbeidsdeling, koordinering og fordeling av beslutningsmyndighet
   

   
    En organisasjon
    
    
    kan også defineres som «et sosialt system konstruert for å nå mål», slik det gjøres av Jacobsen og Thorsvik (2019). Utgangspunktet for å analysere hvordan en virksomhet er organisert, basert på denne definisjonen, er dens
    
     formål
    
    . Formålet med et forlag er å utgi bøker, et sykehus skal behandle syke mennesker, et forsikringsselskap skal beskytte mot risiko. En pølsefabrikk lager pølser, Rema 1000 forsyner folk med dagligvarer. Alle virksomheter har to hoveddimensjoner: oppgaver og mennesker, og organisering handler om samspillet mellom disse hoveddimensjonene.
   

   
    Henry Mintzberg (1979) etablerte et omfattende rammeverk for å studere hvordan organisasjoner er strukturert, basert på hvordan oppgavene løses for å oppfylle organisasjonens formål. Behovet for en struktur oppstår i forskjeller mellom oppgaver som skal løses i en organisasjon. Dette kalles
    
     differensiering
    
    
     
     
    
    . Disse oppgavene må fordeles. Jo flere ulike oppgaver – dvs. jo større differensiering, jo større behov for samordning. Dette kalles
    
     integrasjon
    
    
     
     
    
    . Dette er de to grunnleggende dynamikkene i organisasjonsstruktur: differensiering og integrasjon.
   

   
    I en oppgavebasert organisering består strukturen av tre hoveddimensjoner:
    
     arbeidsdeling
    
    
     
     
    
    – som definerer hvem som skal gjøre hvilke oppgaver,
    
     koordinering
    
    
     
     
    
    – som bestemmer hvordan de ulike oppgavene skal samordnes til en helhet, samt
    
     fordeling av beslutningsmyndighet
    
    
     
     
    
    , som er den hierarkiske oppbygningen av organisasjonen. Arbeidsdeling skjer på både individ- og gruppenivå, slik at hver arbeidstaker har ansvar for bestemte oppgaver, og organisasjonen er delt i ulike avdelinger som har ansvar for sine områder av oppgaver.
   

   
    Arbeidsdeling handler om
    
     spesialisering
    
    
     
     
    
    på individ- og gruppenivå. En person eller avdeling blir dyktigere gjennom å spesialisere seg, og derfor gir spesialisering økt effektivitet. Høy grad av spesialisering, der hver enkelt medarbeider har et smalt område av oppgaver, kan gi effektiv oppgaveløsning, men skaper samtidig større behov for koordinering av de ulike spesialistene. Lav grad av spesialisering gir breddekompetanse og kan gi bedre flyt i oppgaveløsningen og mindre behov for formell koordinering gjennom struktur. Dette er ett av dilemmaene i organisering: jo mer spesialisering (differensiering), jo større behov for koordinering (integrasjon). Høy grad av spesialisering kan fort skape svært hierarkiske og byråkratiske organisasjoner. Samtidig kan lav grad av spesialisering innebære effektivtetstap fordi medarbeiderne ikke har spesialistkompetanse på alle oppgaver de skal utføre. Lav grad av spesialisering gir ofte også medarbeidere mer autonomi fordi de selv må prioritere oppgaver, dette kan skape «slakk» i organisasjonen. Slakk er et slags rom for handling som ikke er forhåndsdefinert, og som derfor kan bidra til fleksibilitet. Men slakk kan også representere kostnader i form av tid.
   

   
    Mekanismer for integrasjon kaller Mintzberg koordineringsmekanismer
    
    
    . Vi har tre hovedtyper: gjensidig tilpasning
    
    
    , direkte tilsyn
    
    
    og standardisering
    
    
    . I en verdikjede er ofte koordineringen mellom de ulike funksjonene stramt strukturert, gjennom standardisering. Videre er koordineringen organisert gjennom en hierarkisk struktur som sikrer direkte tilsyn fra ledere på ulike nivåer. I et verdiverksted har vi vanligvis mindre grad av arbeidsdeling, og koordineringen skjer i større grad gjennom gjensidig tilpasning. Samtidig vil arbeidet som regel ledes av en senior eller en ekspert, noe som også innebærer en viss grad av direkte tilsyn. I verdiverkstedet har vi ofte mindre grad av standardisering fordi verdiene skapes gjennom å løse et problem for kunden. Samtidig vet vi at en viss grad av standardisering alltid er til stede, og i profesjonelle tjenestebedrifter er det ofte medarbeidernes kompetanse som er standardisert.
   

   
    Fordeling av beslutningsmyndighet er en sentral dimensjon i strukturen. Vi tenker oss at beslutningsmyndigheten i en organisasjon kan betraktes som en grad langs en dimensjon fra sentralisert til desentralisert. Dette gjelder den formelle beslutningsstrukturen. Fordelen med sentralisert beslutningsmyndighet er at beslutninger som gjelder hele organisasjonen, kan tas raskt, og man kan sikre en enhetlig politikk for organisasjonen. Ulempene kan være at toppledelsen ikke alltid sitter på den mest relevante informasjonen og derfor kan gå glipp av viktig kunnskap som finnes i organisasjonen. Fordelen med en desentralisert beslutningsmyndighet er at man nettopp kan utnytte kunnskap og erfaring som finnes i organisasjonen, noe som også kan motivere og stimulere medarbeidere. Men fordi det som oftest finnes ulike interesser og oppfatninger i organisasjonen, kan det samtidig være tidkrevende og komplisert å ta helhetlige beslutninger.
   

   
    Mintzberg (1979: 148) kaller den helhetlige, formelle organisasjonsstrukturen «superstruktur». Vi tenker ofte at organisasjonskartet gir oss dette bildet, og at kartet viser hvordan organisasjonen er bygd. Samtidig er ikke denne strukturen tilstrekkelig til å sørge for at organisasjonen drives fremover mot felles mål. Mintzberg kaller superstrukturen for skjelettet, og dette skjelettet må vi få «kjøtt» på for at organisasjonen skal fungere. «Kjøttet» er det som kalles tverrgående forbindelser, altså forbindelser som går horisontalt i organisasjonen, i motsetning til hierarkiet, som går vertikalt. Disse forbindelsene omfatter systemer og rutiner for planlegging og kontroll, og samordning på tvers av strukturen. Selv om vi har definert hvordan oppgaver skal fordeles og samordnes, og vi har bestemt hvem som skal ta beslutninger, er spørsmålet: Hvordan skal vi sikre at medarbeiderne jobber mot organisasjonens mål? Og hvordan skal vi kunne vite hvorvidt vi når målene? Ledelse og styring er to sentrale virkemidler for å oppnå dette.
   

   
    Utfordringen med effektiv organisering er altså basert på hvilke oppgaver som skal løses, og hvordan avhengigheten i oppgaveløsningen skaper behov for arbeidsdeling og koordinering. Ett kjernedilemma i organisering handler om kompleksitet. Jo mer komplekse arbeidsoppgaver, jo større grad av arbeidsdeling og spesialisering er nødvendig. Samtidig krever økt arbeidsdeling også større grad av koordinering, som har en tendens til å øke kompleksiteten ytterligere gjennom en rekke koordineringsmekanismer som gjerne gjør organisasjonen mer byråkratisk og tungdrevet. Et annet kjernedilemma er at selv om strukturen bidrar til stabilitet og effektivitet i oppgaveløsningen, gjør høy grad av strukturering samtidig organisasjonen treg slik at fleksibilitet og endring blir vanskelig. For å oppnå fleksibilitet er det derfor behov for noe slakk i organisasjonen. Forholdet mellom stabilitet og fleksibilitet er sentralt når vi skal drøfte ledelse og styring som virkemidler. Disse dilemmaene er fremstilt i figur 1.3.

     Figur 1.3
    
    Dilemmaer i organisering
   

   
    Kompleksiteten øker når organisasjoner vokser, og strukturen bygges ut, sentraliseres og byråkratiseres. Over tid kan dette gjøre organisasjonen lite fleksibel og tungdrevet, og dette vil være pådrivere for reorganisering, ved for eksempel desentralisering, opprettelse av selvstyrte grupper eller oppsplitting av organisasjonen, som skal skape mer slakk og fleksibilitet. Disse dilemmaene er også grunnlaget for å drøfte hvordan bruken av virkemidler som ledelse og styring samspiller og utvikler seg.
   

   
    
    
    Ledelse og styring
   

   
    Ledelse og styring er altså virkemidler for å koordinere og påvirke atferden i en organisasjon i en ønsket retning (Ladegård og Vabo, 2010). Engelskspråklig og norskspråklig litteratur bruker forskjellige begreper for ledelse og styring. På engelsk har man begrepene «leadership», «administration», «management» og «governance», mens i Norge har begrepet ledelse kommet til å omfatte nærmest alt ledere i en organisasjon gjør. Begrepet «styring» har vært mest brukt av forskere og praktikere innenfor offentlig sektor, og Christensen og kollegaer (2009: 121) definerer styring
    
    
    som «et lederskaps forsøk på å fatte kollektive beslutninger og påvirke atferd gjennom et sett eller et system av formaliserte styringsinstrumenter». Styring henger altså sammen med formalisering, som er skriftlig og definert, for eksempel saksbehandlingsrutiner og beslutningsregler. Styring er derfor nær beslektet med «administration» og «governance», mens ledelse i vår sammenheng er avgrenset til å tilsvare det som kalles «leadership» på engelsk, som defineres som en «desentralisert, direkte og gjerne dialogbasert påvirkning primært utøvd i relasjonen mellom den enkelte leder og ansatte» (Røvik, 2007: 46). På engelsk brukes «management» som regel for å betegne alt det ledere på mellom- og toppnivå foretar seg for å styre og påvirke atferd, og kan dermed omfatte både ledelse og styring. Dette tilsvarer noenlunde den allmenne bruken av begrepet ledelse på norsk. Men vi skal altså avgrense ledelsesbegrepet og skille mellom to typer koordinering og påvirkning som ledere gjør: ledelse, som en direkte,
    
     personorientert
    
    
     
     
    
    form for påvirkning, og styring, som en indirekte og
    
     systemorientert
    
    
     
     
    
    form. Styring handler om å få folk til å følge regler og gjøre ting riktig. Ledelse handler om å få folk til å gjøre de riktige tingene (Sørhaug, 2010). Styringens funksjon er i stor grad å håndtere avvik, mens ledelsesfunksjonen er å håndtere unntak. Det betyr at ledelse innebærer å utøve
    
     skjønn
    
    
     
     
    
    i situasjoner som det ikke finnes etablerte regler for.
   

   
    Ledelse – uformell, personorientert, relasjonsdrevet
   

   
    Ledelse hevdes ofte å innebære å skape resultater gjennom andre, og den personorienterte formen for påvirkningen betyr at lederen utøver innflytelse gjennom seg selv som person. I den internasjonale forskningen på «leadership» er lederen som person svært sentral, både lederens identitet, personlighet og atferd. Nyere ledelsesforskning hevder for eksempel at den mest effektive måten å lede på er gjennom transformasjonsledelse, som inkluderer både hvordan lederen er som person, og bestemte måter lederen forholder seg til medarbeiderne på (Bass, 1990). Transformasjonsledelse kjennetegnes av at lederen er karismatisk som person, motiverer sine medarbeidere gjennom å inspirere dem, oppfordrer til nytenkning og viser omtanke for den enkelte medarbeiders behov (Hetland, 2004). Dette handler både om lederen som person og om relasjonen mellom leder og medarbeider.
   

   
    Men ledelse som personorientert påvirkning har mange flere fasetter, og nyere litteratur er stadig mer opptatt av uformelle og relasjonsorienterte påvirkningsmåter for ledere, som for eksempel verdibasert ledelse (Aadland, 2006), kulturbasert ledelse (Hennestad, 2012) og relasjonsledelse (Spurkeland, 2013). Videre er mange forskere opptatt av hvordan ledelse oppstår i samspill mellom én eller flere ledere og deres medarbeidere, såkalt «shared leadership» eller delt lederskap (Carson mfl., 2007). Litteraturen om delt lederskap definerer ledelse snarere som en prosess i interaksjon mellom flere mennesker enn en type atferd som utøves bare av ledere, rettet mot medarbeidere. Disse formene for ledelse retter seg mot andre sider ved organisasjonen enn de økonomiske og er opptatt av hva som påvirker atferd utenfor den formelle strukturen.
   

   
    Betingelsene for å kunne utøve ledelse er at det finnes rom for
    
     skjønn
    
    . I dette rommet er lederen som person ansvarlig for å skape retning og orden. Dette krever personlig autoritet, lederen bærer ansvar og må ha tillit (Sørhaug, 2010). En leder må omfavne sin rolle som person og fylle den med seg selv. Dersom all atferd i organisasjonen er regulert av regler, strukturer og prosedyrer, finnes det ikke rom for ledelse. Samtidig er det umulig å være leder om det ikke finnes noen struktur, mål eller retningslinjer for rollen. Lederen befinner seg derfor hele tiden i spenningsrommet mellom regler og skjønn – mange ledere er opptatt av å utvide sitt rom for skjønn, mens andre er opptatt av å etablere regler og retningslinjer som gjør skjønnet mindre og enklere å håndtere. I lederens rolle ligger å etablere relasjoner med mange svært ulike medarbeidere og andre ledere, og skjønnet innebærer den vanskelige balansegangen mellom å være rettferdig og å ta personlig hensyn til den enkelte. Lederen bærer personlig ansvar for beslutninger som tas, og dette kan være et tungt ansvar. Det personlige ansvaret er i sin natur ikke noe som kan defineres gjennom regler. Et vanlig dilemma for ledere er at de har fått tildelt et stort personlig ansvar, mens deres formelle beslutningsmyndighet ikke er i samsvar med dette ansvaret. Lederen støter på styringssystemer i utøvelse av sitt skjønn, og dette er en vedvarende balansegang i ledelsesgjerningen. Utøvelse av skjønn og personlige relasjoner henger tett sammen med den koordineringsmekanismen som Mintzberg betegner som gjensidig tilpasning.
   

   
    Styring – formell, systemorientert, strukturdrevet
   

   
    Styring er definert som indirekte ledelse, fordi det ikke skjer gjennom direkte interaksjon mellom ledere og medarbeidere, men gjennom å lage generelle retningslinjer eller systemer som er tenkt å påvirke atferd. Styringsinitiativer omfatter alltid flere mennesker som skal rette seg etter visse retningslinjer, og dermed retter styring seg mot mer standardisering av atferd. Styring som begrep er veletablert innenfor offentlig sektor og omfatter både administrasjon og forvaltning. Videre omfatter styring det engelske begrepet «governance», som i praksis blir brukt om både new public management og nyere måter å styre på, gjennom for eksempel samarbeid mellom kommuner og private aktører. Ledelseslitteraturen bruker dette begrepet i mindre grad om privat sektor, vi snakker sjelden om at ledere styrer, de leder. Men samtidig bruker vi begrepet sammen med andre begreper som er knyttet til ledelsesfunksjoner, som for eksempel strategisk styring og økonomistyring. Røvik (2007: 46) definerer styring som «en sentralisert, direktivliknende påvirkning utøvd indirekte, blant annet gjennom formelle strukturer og formaliserte prosedyrer og rutiner». Dermed inngår styring i den generelle lederskapsfunksjonen (Sørhaug, 2010), og i praksis brukes styring i stor grad i de fleste organisasjoner, særlig på de øvre nivåene i organisasjonshierarkiet. Et svært aktuelt eksempel er den økende bruken av resultatbaserte belønningssystemer som vi ser i praksis både i privat sektor (se f.eks. Dale, 2005) og i offentlig sektor (Rødvei, 2012). Tanken bak resultatbasert lønn er at man belønner atferd som fører til ønskede resultater, og overlater til medarbeiderne selv å beslutte hvilke aktiviteter de vil gjøre for å oppnå dette. Man påvirker dermed atferd indirekte. Organisasjonsstruktur er også et styringsverktøy, det er en indirekte måte for ledelsen å styre atferd på. Omorganisering i form av å slå sammen eller splitte avdelinger er for eksempel et virkemiddel for å styre hvem som samarbeider tettest med hvem. Vi finner styringsverktøy igjen i flere av Mintzbergs koordineringsmekanismer: standardisering av arbeidsprosesser, resultater og ferdigheter (skills). Resultatbasert lønn krever at det defineres hvilke resultater som er ønsket, og innebærer derfor en standardisering av resultater. Organisasjonsstrukturer kan utformes og endres for å standardisere arbeidsprosesser.
   

   
    Styring kan betegnes som håndtering av avvik (Sørhaug, 2010). Lederskapet i en organisasjon har ansvar for både organisasjonens retning og orden. All organisert virksomhet som skal ha en viss stabilitet over tid, krever orden. Denne orden sikres i stor grad gjennom styringsverktøy. Mens skjønn innebærer å lage og bruke regler, og vite når man skal følge dem og bryte dem, handler styring om kontroll og regulering. Dette skjer blant annet gjennom instrukser, rutiner, rapportering, opplæring, insentiver og sanksjoner. Imidlertid er fullstendig kontroll gjennom styringssystemer umulig, det må være en viss slakk i organisasjonen. Alle organisasjoner er gjenstand for store og små kontinuerlige endringer som krever skjønn i håndteringen av dem, og rom for ledelse.
   

   
    Vi har altså et skille mellom
    
     personorientert
    
    
     
     
    
    og
    
     systemorientert
    
    
     
     
    
    påvirkning og koordinering av atferd som danner grunnlaget for definisjonene av styring og ledelse. Påvirkning gjennom et system krever alltid en form for standardisering på tvers av og uavhengig av personer, selv om antall personer som omfattes av et styringstiltak, kan være svært lite. På samme måte som administrasjon og forvaltning gjør, gir styring gjennom systemer stabilitet både i tid og rom. Dette er ofte også formålet med styring: å gjøre påvirkningen uavhengig av person, og stabil og forutsigbar over tid. Derimot skjer personlig påvirkning fra ledere alltid gjennom en person, i en relasjon, der autoritet og personlig skjønn er utgangspunktet for påvirkningen, og relasjonen bestemmer hvilke konsekvenser påvirkningen får. I moderne organisasjoner forventes ledere i økende grad snarere å målbære forandring og utvikling enn standardisering og stabilitet. Samtidig er en viss stabilitet og forutsigbarhet også en forutsetning for å kunne drive en organisasjon.
   

   
    Skillet mellom systemorientert og personorientert påvirkning er ikke alltid krystallklart, det finnes mellomposisjoner. Sosiale normer er en slik mellomposisjon. Normer kan fungere som styringsredskaper, for eksempel når man etablerer uformelle standarder for hvordan man behandler kunder eller kollegaer. Normene er rettesnorer for alle medarbeiderne og indikerer hvordan man ønsker at kunder eller kollegaer skal behandles. På den andre siden kan normer være en viktig del av verdibasert ledelse. En leder som konsekvent spiser lunsj sammen med sine ansatte, kan ønske å signalisere hvilke verdier vedkommende har (likeverd og direkte kommunikasjon), og som man som rollemodell ønsker skal prege organisasjonen. Men lederen kan neppe bruke dette som styringsredskap. I samarbeidsrelasjoner mellom virksomheter kan det være vanskelig å bruke formelle kontrakter eller avtaler for å styre relasjonen, og partene i samarbeidet utvikler normer for relasjonen som regulerer samarbeidet.
   

   
    Ledelse og styring på ulike nivåer i organisasjonen
   

   
    Ledelse og styring som virkemidler for å påvirke og koordinere atferd brukes på alle nivåer i en organisasjon. Organisasjonens øverste nivå kalles ofte det strategiske nivået, og strategi er ett av virkemidlene for langsiktig styring av en organisasjon. På dette nivået opererer man gjerne med flere typer styringssystemer som alle har til hensikt å regulere organisasjonen som helhet. Dette kan være økonomistyringssystemer, saksbehandlingssystemer eller rett og slett organisasjonsstruktur. HR-funksjonen har etter hvert som dette faget har utviklet seg mot en sterkere profesjonalisering, også fått økende innslag av styringsredskaper. Dette inkluderer for eksempel systemer for å registrere og følge opp resultater på individ- og avdelingsnivå, strategisk bemanningsplanlegging og avviksrapporteringer.
   

   
    På lavere nivåer i større organisasjoner kan vi forvente at ledere bruker mindre grad av styring, siden mye av koordineringen allerede er ivaretatt gjennom overordnede styringssystemer. Samtidig er lederen som person svært viktig på disse nivåene, fordi verdiskapningen i den operative kjernen skjer i kontinuerlige relasjoner. Hvordan en leder utformer roller og relasjoner, har dermed betydning for innslaget av ledelse og styring også på disse nivåene. De mellommenneskelige relasjonene mellom lederen og medarbeiderne, og lederens atferd overfor sine medarbeidere, er dermed svært sentralt på operativt nivå. På dette nivået er virkemidlene dermed i større grad knyttet til direkte relasjoner, for eksempel kommunikasjon, teamarbeid, deltakelse og myndiggjøring av medarbeidere. I de direkte relasjonene mellom ledere og medarbeidere er medarbeidernes egenskaper også viktige betingelser for bruken av virkemidler. Teorien om situasjonsbestemt ledelse fremhever kontekst og situasjon som de viktigste betingelsene for å utøve effektiv ledelse. Motiverte og kompetente medarbeidere kan ledes på en annen måte enn demotiverte og uerfarne medarbeidere.
   

   
    Vi ser at bruken av ledelse og styring som virkemidler typisk varierer ut fra hvilket nivå i organisasjonen man ser på. Samtidig er det ikke slik at dette er helt stabilt over tid. Det finnes en dynamikk mellom virkemidler, slik at forholdet mellom dem endrer seg over tid. På den ene siden kan vi anta at styring og ledelse kan erstatte hverandre, slik at om man innfører stadig flere styringssystemer, vil det bli mindre rom for personlig ledelse ved bruk av autoritet og skjønn. Lederen får rett og slett mindre handlingsrom fordi mye av det som skal gjøres, er formelt regulert. Organisasjoner med store innslag av styringssystemer fra bunn til topp har ofte sentralisert beslutningsmyndighet, og desentralisering innebærer mer skjønn og rom for direkte ledelse (Mintzberg, 1979). Om vi tenker oss at en leder på øvre nivå ønsker å desentralisere sin beslutningsmyndighet, vil vedkommende overlate mer skjønn til ledere under seg, som dermed opplever mindre styring. Medarbeidere som har ledere på lavere nivåer, vil oppleve mer personlig ledelse fra sine overordnede.
   

   
    Samtidig er det ikke alltid slik at styring og ledelse erstatter hverandre, de kan også samspille. Innføring av nye systemer for resultatstyring på overordnet nivå i en organisasjon kan samtidig gi mer rom for ledelse på lavere nivåer, som selv kan beslutte hvordan de ønsker å drive sin avdeling for å nå resultatmålene. Ledelse og styring kan altså påvirke hverandre. En leder som ønsker å skape mer handlingsrom for seg selv, kan utøve innflytelse oppover i organisasjonen for å redusere graden av styring fra sine overordnede. Dette er ofte et kjernepunkt for de som tiltrer en ny lederstilling, de ønsker å skape seg et handlingsrom for å lede slik de selv ønsker.
   

   
    Forholdet mellom styring og ledelse kan studeres som ulike kombinasjoner av de to virkemidlene. Vi kan tenke oss at det finnes organisasjoner med mye styring, men der det også er rom for mye ledelse, avhengig av hvordan styringssystemene er utformet. Samtidig kan vi finne organisasjoner som har lite innslag av begge deler. Vi kan fremstille forholdet mellom styring og ledelse i en todimensjonal modell, slik det er vist i figur 1.4. Figuren illustrerer antakelsen om at vi i bestemte organisasjoner kan finne store innslag av både ledelse og styring, i andre organisasjoner lite av begge deler. Men modellen viser også at ledelse og styring kan erstatte hverandre, det vil si at det finnes mye av det ene og lite av det andre. Denne modellen kan også brukes som utgangspunkt for å studere hvordan bruken av virkemidler endrer seg over tid i organisasjoner.

     Figur 1.4
    
    Ledelse og styring langs to dimensjoner
   

   
    
    
    Dynamikker og dilemmaer i styring og ledelse
   

   
    En organisasjon kan på ett tidspunkt befinne seg i én av fire kvadranter, om man gjør en grov analyse. Samtidig innehar alle organisasjoner en dynamikk som vil endre forholdet mellom ledelse og styring, på flere nivåer i organisasjonen. På den ene siden har vi en dynamikk innbyrdes mellom virkemidlene i ledelse og styring som gjør at de betinger hverandre og påvirker hverandre. Økt bruk av regler for atferd kan minske en leders rom for skjønn, og samtidig kan økt bruk av strukturelle virkemidler øke handlingsrommet innenfor strukturen.
   

   
    Samtidig vil organisasjoner alltid stå overfor et fundamentalt dilemma som er parallelt til det som er vist i figur 1.3. Effektiv organisering krever en viss stabilitet, men utelukkende vekt på stabilitet vil over tid føre til at organisasjonen ikke overlever. Endring er nødvendig, men endring krever fleksibilitet og skjønn i beslutninger og oppgaveløsning, som igjen kan true effektiviteten. Det grunnleggende dilemmaet er altså mellom stabilitet og endring. Ved svært store endringer kan etablerte strukturer og systemer være ødeleggende, og ledelsens oppgave er da ikke nødvendigvis å erstatte disse med ledelse ved skjønn, men heller å etablere nye referanser for ledelse, gjennom nye mål eller verdigrunnlag (Sørhaug, 2010: 82). Dilemmaet for en organisasjon som opererer i omskiftelige omgivelser, gjenspeiles i organisasjonens strukturelle dilemma.
   

   
    Teorier om styring og ledelse kan altså brukes til å studere og analysere hvordan en organisasjon fungerer, og hvordan den drives fremover, hvilken orden og retning den har. Men teoriene kan også brukes i beslutningsprosesser når ledelsen ønsker å gjennomføre endringstiltak. De fleste organisasjoner driver med kontinuerlig utviklings- og forbedringsarbeid, og ledere skal være pådrivere i dette arbeidet.
   

   
    Om vi tenker oss at en organisasjon alltid må drives fremover, må noen ta initiativ og ansvar for denne fremdriften. Styring og ledelse kan ses på som to overordnede virkemidler i denne fremdriften, og begge er uunnværlige i enhver organisasjon. Når man skal bruke de ulike virkemidlene vil være avhengig av situasjonen og hva man ønsker å oppnå. I svært komplekse situasjoner eller ved omfattende endringer i store organisasjoner må svært mange virkemidler tas i bruk, og det kan være vanskelig å forutse de samlede effektene av de tiltakene man setter i verk. NAV-reformen er et godt eksempel på en uhyre kompleks endring. Casen som beskrives under, viser at det kan være vanskelig å forutse effektene av virkemidlene. God kjennskap til teori kan bidra til større forståelse av hvordan styring og ledelse i samspill virker på organisasjonen som helhet.
   

   
    
    
    Case: NAV-reformen
   

   
    NAV-reformen var en sammenslåing av den tidligere trygdeetaten, Aetat og den kommunale sosialtjenesten som ble innledet i 2006 og iverksatt i flere faser frem til 2011. Det er den største reformen på arbeids- og velferdsområdet i Norge i nyere tid, der kommune og stat samarbeider om å levere tjenester til innbyggerne. Den omfattet både en ny organisering og et nytt innhold i tjenestetilbudet.
   

   
    Hensikten med reformen var å legge om trygde- og stønadspolitikken i Norge for å styrke «arbeidslinja», dvs. få flere mennesker i arbeid (Fevang, Markussen og Røed, 2014). Ifølge Stortingsproposisjon nr. 46 var det tre hovedmålsettinger med reformen:
   

   
    	
     Flere i arbeid og aktivitet og færre på stønad
    

    	
     Forenkle tjenestene for brukerne og tilpasse tjenester til brukernes behov
    

    	
     Få en helhetlig og effektiv arbeids- og velferdsforvaltning
    

   

   
    De nye NAV-kontorene skulle være brukernes fysiske kontaktsted og representere en inngangsdør til alle oppgaver som skulle ivaretas av den nye arbeids- og velferdsetaten. En felles førstelinjetjeneste med kommunen skulle sikres gjennom et lovfestet krav om hvilke kommunale oppgaver som minimum skulle tilbys i NAV-kontoret.
   

   
    NAV-reformen innebar en omfattende omorganisering, og det har blitt bredt diskutert i hvilken grad reformen har nådd sine mål. Reformen har blitt evaluert i flere rapporter, og hovedfunnene fra evalueringen er presentert i boken
    
     Den store reformen
    
    av Tone Alm Andreassen og Jacob Aars (2015). Fevang, Markussen og Røed (2014) undersøkte også om den lokale etableringen av NAV-kontorer hadde påvirket ulike brukergruppers sannsynlighet for å komme i arbeid.
   

   
    NAV-reformen er et svært interessant eksempel på hvordan organisering, styring og ledelse brukes som virkemidler for å nå bestemte mål. Bruken av disse virkemidlene og effektene av dem kommer særlig til syne i hvordan NAVs lokalkontorer drives og ledes. Den nye organiseringen ved lokalkontorene ble evaluert av Arbeidsforskningsinstituttet (AFI) i rapporten «Nav-reformen 2014. En oppfølgingsstudie av lokalkontorenes organisering etter innholdsreformen», forfattet av Knut Fossestøl, Eric Breit og Elin Borg. Rapportens sammendrag står i rammen under.

        Sammendrag
       

       
        Prosessevalueringen av NAV-kontorenes organisering viste at NAV-kontorene i stor grad har hatt et internt fokus på kompetanseoppbygging og inntektssikring, og at oppfølgingsoppgavene har blitt nedprioritert. Effektevalueringen har vist at det har vært en liten signifikant negativ effekt av reformen i forhold til den arbeidsrettede oppfølgingen.
       

       
        Denne rapporten tar utgangspunkt i disse evalueringene og reiser spørsmålet om hvorvidt den utviklingen som har skjedd på NAV-kontorene, peker mot et større og bredere og bedre fokus mot oppfølgingsoppgavene, samt på de organisatoriske premissene, utfordringene og diskusjonene som eksisterer på kontorene. Rapporten er basert på en spørreundersøkelse til ansatte ved 57 kontorer og på kvalitative casestudier i ti utvalgte kontorer innhentet våren 2014.
       

       
        Rapporten viser at mange av de utfordrende og til dels kaotiske situasjonene som fantes på kontorene i de første omstillingsårene siden 2006, nå er borte. Den indre organiseringen er i økende grad falt på plass, og det finnes også en tydeligere felles faglig-metodisk plattform for det arbeidet som utføres på kontorene. Slik er mange av omstillingsproblemene over, og kontorene har i større grad kommet over i en driftsfase.
       

       
        Samtidig er det viktige utfordringer som preger kontorenes hverdag. Slike utfordringer dreier seg blant annet om partnerskapet mellom statlige og kommunale tjenesteområder, om IKT-baserte fagsystemer og hvordan disse strukturer arbeidet til veilederne ved kontorene, og om opprettelsen av forvaltningsenhetene og den samordningen de skal ha med NAV-kontorene. Disse utfordringene peker i stor grad på konsekvensene av sterk statlig styring samt en tilhørende spesialisering av arbeidet på kontorene.
       

       
        Rapporten peker således på et behov for et betydelig utviklingsarbeid med basis i lokalkontorene. Dette omhandler utviklingen av mer integrerte arbeidsformer, mellom ansatte på kontorene og mellom kontorene og andre enheter i og utenfor NAV-systemet. Det omhandler også utviklingen av nye og andre former for organisering og samarbeid mellom statlig og kommunalt personell og kontorene, knyttet til saks- og oppgavefelt, samt forholdet mellom eksisterende og ny kompetanse. Videre synes ansattes (og lederes) mulighet for å gi tilbakemeldinger på hva som fungerer eller ikke, å være små. Dette reduserer mulighetene for lokal utvikling, samt at de ansattes opplevelse at deres kompetanse og synspunkter tas i bruk på egnede måter.
       

       
        Sett fra de lokale NAV-kontorenes side synes det derfor å være en grunnleggende enighet om at NAV ikke er blitt det den skulle – det vil si én dør for brukerne inn til tjenestene. Her pekes det gjerne mot ettervirkningene av oppstartsproblemene i NAV: manglende ressurser, fortsatt sterk ytelsesorientering, feil rekkefølge i fusjoneringsprosessen (de statlige før stat og kommune), forvaltningsenhetene burde vært på plass fra starten av, bedre opplæring og fungerende IKT-løsninger. Dette er fortsatt utfordringer som preger NAV-kontorenes arbeid.
       

       
        Ikke minst knyttes utfordringene for brukerne (og de ansatte) til et økende byråkrati. Byråkratiseringen handler om at brukerne ikke får hjelp fra et sted eller en person, om mange og kompliserte inntektssikringsordninger og regelverk, om beslutninger som overordnede fatter og som man ikke skjønner fornuften i eller som fjerner mulighetene for å jobbe mot brukerne, om at systemet er blitt så stort at det er vanskelig å få gitt tilbakemeldinger til beslutningstakere om ting som ikke fungerer, og at det er blitt så stort at de ikke har oversikt over hva de ansatte kan og hva de skal kunne.
       

       
        Rapporten peker avslutningsvis på tre aspekter knyttet til spørsmålet om omstillingsproblemer versus strukturelle problemer. For det første synes kontorstørrelse i vårt materiale å ha en selvstendig positiv betydning for arbeidet på kontorene, der scorer små og mellomstore kontorer jevnt over bedre enn store kontorer.
       

       
        For det andre mangler det, i lys av sterk statlig målstyring, en intern diskusjonsarena hvor disse betingelsene håndteres og trekkes inn i utviklingsdiskusjoner. Det er grunn til å tro at denne avstanden mellom sentralt utviklet politikk og styring og opplevelsen av manglende innflytelse over arbeidsbetingelsene på lokalt nivå vil være en sentral utfordring for en effektiv iverksetting av NAV-reformen i tiden fremover.
       

       
        For det tredje anser vi at ledernes og kontorenes innsats i lang tid fremover, på tross av en svak positiv utvikling, vil preges av mer eller mindre
        
         adhoc
        
        -pregede oppgaver som går på bekostning av den innholdsmessige delen av reformen. Slike oppgaver kan dreie seg om atter nye dugnader, opplæring i nye fagsystemer eller programmer, til nye roller eller arbeidsoppgaver, eller til omorganiseringer som de ansatte ikke alltid ser nytten av.
       

       
        Mange av disse problemstillingene er slik vi anser det, ikke av forbigående art. Og det er vanskelig å tro at disse oppgavene kan løses utelukkende gjennom sentralt utviklede reformgrep og standardisering. Ut over prosessene med statlig standardisering må det i tillegg legges til rette for organisatoriske løsninger som åpner for organisatorisk læring og feedbacksløyfer, og hvor de ansattes erfaringer og kompetanse i større grad tas i bruk enn det som er tilfelle i dag.
       

       
        Det er også verdt å merke seg at det i 2014 ble gjort en undersøkelse som viste at etter opprettelse av NAV-kontorene lokalt, tok det lengre tid for både arbeidsledige og sosialhjelpsmottakere å komme i arbeid (Fevang, Markussen og Røed, 2014). Denne utviklingen ble antatt å være en effekt av selve omstillingsprosessen og ikke av den nye strukturen i seg selv. Van der Wel et al. (2021) undersøkte om yrkesutviklingen og livsbanene for utsatte unge mennesker hadde endret seg fra før NAV-reformen. De fant at i hovedsak hadde situasjonen for denne gruppen ikke blitt bedre, og at utsatte unge sjeldnere oppnådde selvforsørgelse etter reformen.
       

      
     

    
   

   
   

   
    
     
    
    
     
      	
       
        
        
        Refleksjonsoppgaver
       

      
     

     
      	
       
        1	Finn så mange eksempler som mulig på ulike virkemidler for organisering, styring og ledelse i casen.
       

       
        2	Bruk teoriene om organisering, styring og ledelse til å beskrive og forklare disse virkemidlene.
       

       
        3	Hvilke effekter av disse virkemidlene fremheves særlig i casen? Drøft mulige alternative virkemidler.

